ՀԻՄՆԱՎՈՐՈՒՄ
«ՈՐՊԵՍ ՆՎԻՐԱՏՎՈՒԹՅՈՒՆ ԳՈՒՅՔ ԸՆԴՈՒՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵԻՆ ԳՈՒՅՔ ԱՄՐԱՑՆԵԼՈՒ ՄԱՍԻՆ» 
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Անհրաժեշտությունը, ընթացիկ իրավիճակը և խնդիրները 
	Դիլիջանի ուսումնական կենտրոնի համալիրի (ներկայիս՝ «Մոնթե Մելքոնյանի անվան ռազմամարզական վարժարան») տարածքում առկա շենքերի, շինությունների իրավական կարգավիճակի հստակեցման, գործող օրենսդրության համաձայն դրանց ձևակերպման գործընթացը կանոնակարգելու, ինչպես նաև գույքը ՀՀ պետական եկամուտների կոմիտեի (այսուհետ՝ Կոմիտե) հաշվեկշռում ամբողջությամբ հաշվառելու նպատակով առաջացել է համալիրի կողմից փաստացի զբաղեցված հողատարածքների իրավական պատկանելության հստակեցման անհրաժեշտություն։
Համալիրի տարածքի փաստացի չափագրման արդյունքում պարզվել է, որ համալիրի կենսագործունեության, սպասարկման և զարգացման համար օգտագործվող տարածքի մի մասը դուրս է եկել Կոմիտեին ամրացված սկզբնական հողամասերի սահմաններից և փաստացի զբաղեցրել է Հայաստանի Հանրապետության սեփականությունը հանդիսացող, Հայաստանի Հանրապետության Տավուշի մարզի Դիլիջան համայնքի վարչական սահմաններում գտնվող, հատուկ պահպանվող տարածքների նպատակային նշանակության և հանգստի համար նախատեսված գործառնական նշանակության, ինչպես նաև Հայաստանի Հանրապետության Տավուշի մարզի Դիլիջան համայնքին պատկանող հողամասեր։
Նշված հարակից հողամասերը տարիներ շարունակ փաստացի տնօրինվում, օգտագործվում և հանդիսանում են համալիրի անբաժանելի մասը՝ ապահովելով դրա բնականոն կենսագործունեությունը։ Սակայն իրավական ձևակերպումների և իրավունքի պետական գրանցումների բացակայության պատճառով առաջանում են բազմաթիվ իրավական և տեխնիկական խնդիրներ, ինչի հետևանքով Կոմիտեն հնարավորություն չունի նշված գույքը սահմանված կարգով ներառել իր հաշվեկշռում, ինչպես նաև իրականացնել դրանց իրավական կարգավիճակի հստակեցմանն ուղղված անհրաժեշտ ընթացակարգերը։
Գործող օրենսդրական իրավակարգավորումների համաձայն՝ փաստացի առկա գույքի ամբողջական հաշվառման և իրավական ձևակերպումների գործընթացն ավարտին հասցնելու համար պարտադիր նախապայման է հանդիսանում դրանցով զբաղեցված հողամասերի նկատմամբ Կոմիտեի իրավունքների առկայությունը։ Քանի դեռ տվյալ հողատարածքները սահմանված կարգով ամրացված չեն Կոմիտեին, հնարավոր չէ իրականացնել գույքային փաթեթի ամբողջականացումը։
Ելնելով վերոգրյալից և հաշվի առնելով խնդրի կարևորությունը՝  նպատակահարմար է ՀՀ կառավարության համապատասխան որոշմամբ սահմանված կարգով որպես նվիրատվություն ընդունել Դիլիջան համայնքին պատկանող 6 հողամասերը և դրանց ամրացնել Կոմիտեին։ Հողամասերի ամրացումը հիմք կհանդիսանա գույքի՝ Կոմիտեի հաշվեկշռում սահմանված կարգով հաշվառման, ինչպես նաև իրավական ձևակերպումների ընթացակարգերն ամբողջականացնելու և իրավունքների պետական գրանցում ստանալու համար։ 

2․ Կարգավորման նպատակը և բնույթը
Նախագծի նպատակն է վարժարանի կողմից փաստացի օգտագործվող և դեռևս Կոմիտեին չամրացված հողամասերի իրավական կարգավիճակի հստակեցումը և սահմանված կարգով Կոմիտեին դրանց ամրացումը։ 

3․ Նախագծի մշակման գործընթացում ներգրավված ինստիտուտները և անձիք  
Սույն որոշման նախագիծը մշակվել է Հայաստանի Հանրապետության պետական եկամուտների կոմիտեի կողմից: 



4․ Ակնկալվող արդյունքը
[bookmark: _Hlk192170106]Որոշման ընդունմամբ կապահովվի «Մոնթե Մելքոնյանի անվան ռազմամարզական վարժարանի» կողմից փաստացի տնօրինվող հարակից տարածքների ամբողջական իրավական ձևակերպումն ու դրանց նկատմամբ իրավունքների պետական գրանցումը: Սա հնարավորություն կտա հստակեցնել ձևավորված համալիրի գույքային կարգավիճակը և սահմանված կարգով նշված անշարժ գույքը ներառել Կոմիտեի հաշվեկշռում, ինչն էլ իր հերթին հիմք կհանդիսանա համալիրի հետագա բնականոն կենսագործունեության, պատշաճ սպասարկման և ենթակառուցվածքների ընդլայնման ծրագրերի անվերապահ իրականացման համար:

5․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները
Նախագծի ընդունմամբ լրացուցիչ ֆինանսական միջոցների անհրաժեշտություն չի առաջանում, և պետական բյուջեի եկամուտների ու ծախսերի ուղղակի փոփոխություն չի նախատեսվում։

6․ Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2026-2031թթ. ծրագիր, ոլորտային և/կամ այլ ռազմավարություններ.
Նախագիծն իր կարգավորման առարկայով ուղղակիորեն պայմանավորված չէ «Հայաստանի վերափոխման ռազմավարություն 2050» փաստաթղթով նախատեսված առանձին միջոցառման կատարմամբ, սակայն համահունչ է դրանով նախատեսված պետական կառավարման արդյունավետության, պետական նշանակության կրթական համակարգի զարգացման և բնական միջավայրի պահպանության ընդհանուր նպատակներին։

